BJC ร่วง 6% นิวโลว์รอบ 4 เดือน สวนโบรกฯแนะซื้อ ชี้กำไรไตรมาส 4/61 โตต่อ
BJC ร่วง 6% นิวโลว์รอบ 4 เดือน สวนโบรกฯแนะซื้อ ชี้กำไรไตรมาส 4/61 โตต่อ ล่าสุด ณ เวลา 11.31 น. อยู่ที่ 52.50 บาท ลบ 3.50 บาท หรือ 6.25% สูงสุดที่ 56 บาท ต่ำสุดที่ 52.50 บาท ด้วยมูลค่าซื้อขาย 670.77 ล้านบาท
15 พ.ย. 2561

ผู้สื่อข่าวรายงานว่า ราคาหุ้น บริษัท เบอร์ลี่ ยุคเกอร์ จำกัด (มหาชน) หรือ BJC ล่าสุด ณ เวลา 11.31 น. อยู่ที่ 52.50 บาท ลบ 3.50 บาท หรือ 6.25% สูงสุดที่ 56 บาท ต่ำสุดที่ 52.50 บาท ด้วยมูลค่าซื้อขาย 670.77 ล้านบาท

โดยราคาหุ้น BJC ปรับตัวลดลงต่ำสุดในรอบ 4 เดือน นับตั้งแต่ราคาหุ้นอยู่ที่ระดับ 51.25 บาท เมื่อวันที่ 5 ก.ค.2561 แม้บริษัทรายงานผลประกอบการไตรมาส 3/61 มีกำไรสุทธิ 1.68 พันล้านบาท เพิ่มขึ้น 21% จากกำไรสุทธิ 1.39 พันล้านบาทในช่วงเดียวกันของปีก่อน ส่งผลให้งวด 9 เดือนแรกปีนี้มีกำไรสุทธิ 4.52 พันล้านบาท เพิ่มขึ้น 35% จากกำไรสุทธิ 3.35 พันล้านบาทในช่วงเดียวกันของปีก่อน
ขณะเดียวกัน บล.เคทีบี (ประเทศไทย) ระบุในบทวิเคราะห์ ให้ราคาเป้าหมาย 72 บาท มองว่าราคาปัจจุบัน ซื้อขายอยู่ที่ PER 36 เท่าใกล้เคียงกับค่าเฉลี่ย 5 ปีย้อนหลัง แต่ธุรกิจของ BJC เกี่ยวเนื่องกับการบริโภคพื้นฐานและมีการเติบโตโดยมีความ defensive  และมีการซื้อขายที่ 44-47 เท่า (มากกว่า+1SD) เมื่ออยู่ในช่วงภาวะการบริโภคและราคาหุ้นที่ดีช่วงปลายปี จึงให้ราคาเป้าหมายที่ 45 เท่า (+1SD)
ส่วน บล.เมย์แบงก์ กิมเอ็ง (ประเทศไทย) ระบุในบทวิเคราะห์ ให้ราคาเป้าหมายที่ 68 บาท โดยคาดกำไรไตรมาส 4/61 เติบโตทั้งเทียบจากไตรมาสก่อนและเทียบจากปีก่อนเป็นระดับสูงสุดของปี เนื่องจากเป็นไฮซีซั่นของธุรกิจค้าปลีก BigC มีการขยายสาขาต่อเนื่อง ธุรกิจบรรจุภัณฑ์ได้ประโยชน์เต็มไตรมาสหลังจากขยายกำลังการผลิตขวดแก้วเมื่อเดือน ก.ย. ขณะที่โรงงานแก้วในมาเลเซียคาดจะกลับมาผลิตหลังจากสายการผลิตขัดข้องในไตรมาส 2/61 นอกจากนั้นอัตราภาษีมีแนวโน้มอยู่ในระดับต่ำ เนื่องจากการปรับโครงสร้างภายในกลุ่มบริษัท
ขณะที่ในวันพรุ่งนี้ (16 พ.ย.) ตลาดหลักทรัพย์แห่งประเทศไทย (ตลท.) รับหุ้นเพิ่มทุนของ BJC จำนวน 282,500 หุ้น เข้าซื้อขายในตลาด โดยหุ้นเพิ่มทุนดังกล่าวเกิดจากการใช้สิทธิแปลงสภาพของใบสำคัญแสดงสิทธิ BJC-WA3 จำนวน 150,400 หุ้น อัตราการใช้สิทธิ 1:1 ที่ราคาหุ้นละ 49.29 บาท , การใช้สิทธิ BJC-WA4 จำนวน 76,400 หุ้น อัตราการใช้สิทธิ 1:1 ที่ราคาหุ้นละ 36.23 บาท และการใช้สิทธิ BJC-WA5 จำนวน 55,700 หุ้น อัตราการใช้สิทธิ 1:1 ที่ราคาหุ้นละ 36 บาท